Die rebellie van Lafras Verwey - Maroela Media
Albert Maritz se produksie Die rebellie van Lafras Verwey wat tans by die US Woordfees vertoon, is ŉ meesterlike verwerking van Chris Barnard se veelbekroonde en wyd vertaalde radiodrama.
Dis ŉ verhaal van Jan Alleman – vasgevang in ŉ burokratiese bestel met ŉ behoefte om ŉ nalatenskap te los, ŉ verandering te maak en vir iemand te sorg. Dis ŉ storie waarmee ons elkeen kan identifiseer.
Die styl waarin die produksie opgevoer word, is eksperimenteel – dit is ŉ hoorspel en die foley-kunstenaar is saam die akteurs op die verhoog. Elke hoek van die verhoog word gebruik en ek het ophou tel hoeveel verskillende “stelle” gebou word. Die Kaapse geselskap, The Mechanicals, is verantwoordelik vir die produksie en hul gebruik van eenvoudige deurrame en tafels verander die klein verhogie telkens meesterlik in ŉ nuwe ruimte. Carel Nel is uitmuntend in die rol van Lafras Verwey en tesame met die doeltreffende gebruik van beligting en klank om sy toenemende verlies aan sinne uit te beeld, is hierdie produksie een wat jy nie kan misloop nie.
“Werkloosheid is ŉ avontuur. Dit onderskei man van muis. Drink of droom.”